ai4bharat/Pralekha huggingface dataset:
कृषी मंत्रालय
एप्रिल-सप्टेंबर 2020 या काळात अत्यावश्यक कृषी उत्पादनांच्या निर्यातीत, गेल्यावर्षीच्या याच काळाच्या तुलनेत 43.4 टक्क्यांची वाढ
एप्रिल-सप्टेंबर या काळात, कृषी व्यापार समतोलही 9002 कोटी रुपये इतका
नवी दिल्ली, 10 ऑक्टोबर 2020
कृषी उत्पादनांना प्रोत्साहन देण्याच्या केंद्र सरकारच्या सातत्यपूर्ण आणि सुनियोजित प्रयत्नांची फळे, कोविडच्या संकटकाळातही दिसायला लागली आहेत.एप्रिल ते सप्टेंबर या काळात, अत्यावश्यक श्रेणीतील कृषी उत्पादनांच्या निर्यातीत, गेल्यावर्षीच्या याच काळाच्या तुलनेत लक्षणीय म्हणजे 43.4% इतकी वाढ झाली आहे. गेल्यावर्षी याच कालावधीत 37397.3 कोटी असलेली निर्यात, यंदा, 53626.6 कोटी रुपयांपर्यंत पोहोचली आहे. ज्या महत्वाच्या उत्पादनांमध्ये यंदा वाढ नोंदवण्यात आली आहे, त्यात, शेंगदाणा , साखर ,गहू ,बासमती तांदूळ  आणि बिगर-बासमती तांदूळ  इत्यादींचा समावेश आहे.
त्यापुढे, एप्रिल- सप्टेंबर 2020 या कालावधीत, व्यापारातील समतोलही अत्यंत सकारात्मक म्हणजे 9002 कोटी रुपये इतका राहिला आहे. गेल्यावर्षी याच कालावधीत 2133 रुपये कोटींची व्यापारी तूट नोंदवण्यात आली होती. महिन्याच्या आकडेवारीनुसार सांगायचे झाल्यास, सप्टेंबर 2020 महिन्यात, अत्यावश्यक कृषीमालाची निर्यात, 9296 कोटी इतकी होती, गेल्यावर्षी याच महिन्यात ती 5114 कोटी रुपये इतकी होती. म्हणजेच त्यात 81.7%इतकी वाढ झाली.
कृषी निर्यातीला प्रोत्साहन देण्यासाठी केंद्र सरकारने, 2018 साली कृषी उत्पादन धोरण जाहीर केले होते. ज्या अंतर्गत, निर्यात केंद्री अशी नगदी पिके, जसे की फळे, भाज्या, मसाले इत्यादींच्या लागवडीबाबत समूह-आधारित दृष्टीकोन, तसेच, विशिष्ट कृषी उत्पादनांसाठी संपूर्ण देशभर समूह आधारित दृष्टीकोन ठेवून त्यानुसार आखणी आणि काम करण्यात आले.
अपेडाच्या अंतर्गत, आठ निर्यात प्रोत्साहन मंच स्थापन करण्यात आले, ज्यांचे काम, कृषी/बागायती उत्पादनांच्या निर्यातीला प्रोत्साहन देणे हे होते. केळी, द्राक्षे, आंबा, डाळिंब, कांदा, दुग्धउत्पादने, बासमती तांदूळ आणि बिगर बासमती तांदूळ अशा उत्पादनांसाठी हे आठ निर्यात प्रोत्साहन मंच स्थापन करण्यात आले. हे मंच, उत्पादन/पुरवठा साखळीच्या संपूर्ण प्रक्रियेत, त्या संबंधित घटक निश्चित करुन, त्यानुसार कागदोपत्री कार्यवाही करणे आणि निर्यातविषयक हितसंबंधी गटांपर्यंत पोहोचण्याचे सुनियोजित प्रयत्न करत असून, त्यांच्या प्रयत्नांमुळेच जगभर या भारतीय उत्पादनांची निर्यात वाढली आहे.
अलीकडेच सरकारने, एक लाख कोटी रुपये इतक्या कृषी पायाभूत निधीची घोषणा केली. कृषी व्यवसायाच्या कार्यपद्धतीत सुधारणा करुन कृषी निर्यातीला प्रोत्साहन देण्याच्या हेतूने हा निधी जाहीर करण्यात आला आहे.
त्याशिवाय, कृषी मंत्रालयानेही कृषी व्यापाराला प्रोत्साहन देण्यासाठी एक सर्वसमावेशक, व्यापक कृती आराखडा तयार केला असून, त्यात मूल्यवर्धनावर भर देत, कृषी निर्यातीला चालना देणे आणि आयात प्रतस्थापनेचा कृती आराखडा तयार करणे, अशा दोन दृष्टीकोनांवर भर देण्यात आला आहे.
B.Gokhale/R.Aghor/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 210
सामाजिक न्याय आणि सबलीकरण मंत्रालय
सामाजिक एकात्मतेसाठी डॉ. आंबेडकर योजना
नवी दिल्ली, 29 मार्च 2022
महाराष्ट्र राज्याच्या जिल्हा दंडाधिकारी/जिल्हाधिकार्यांकडून गेल्या तीन वर्षांत 59  प्रस्ताव प्राप्त झाले आहेत.
महाराष्ट्र राज्यातील सातारा जिल्ह्यांमधून गेल्या तीन वर्षात एकही प्रस्ताव प्राप्त झालेला नाही.
अनेक प्रस्ताव सर्व राज्यांतील संबंधित जिल्हा दंडाधिकारी /जिल्हाधिकारी /राज्य कल्याण अधिकारी यांच्या शिफारशीशिवाय थेट अर्जदारांकडून प्राप्त होतात किंवा आवश्यक कागदपत्रांमध्ये विसंगती असते. आंतरजातीय विवाहाच्या माध्यमातून सामाजिक एकात्मतेसाठी डॉ. आंबेडकर योजना राज्यातील सर्व जिल्ह्यांच्या जिल्हाधिकारी/उपायुक्तांना कळविण्यात आली आहे.या योजनेचा अधिक तपशील www.ambedkarfoundation.nic.in या संकेतस्थळावर पाहता येईल. गेल्या तीन वर्षांत साताऱ्यातून एकही प्रस्ताव प्राप्त न झाल्याने सद्यस्थितीत सुधारात्मक पावले उचलण्याची गरज नाही.
सामाजिक न्याय आणि सक्षमीकरण राज्यमंत्री ए. नारायणस्वामी यांनी आज लोकसभेत एका लेखी उत्तरात ही माहिती दिली.S.Kakade/S.Chavan/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 131
विज्ञान आणि तंत्रज्ञान मंत्रालय
राष्ट्रीय अवकाश संशोधन प्रयोगशाळेने विकसित केले वैयक्तिक संरक्षण देणारे संसर्गरोधी शरीराच्छादक पेहराव
नवी दिल्ली, 18 एप्रिल 2020
सीएसआयआर अर्थात राष्ट्रीय वैज्ञानिक आणि औद्योगिक संशोधन मंडळाची उपसंस्था असलेल्या बेंगळूरू येथील एनएएल अर्थात राष्ट्रीय अवकाश संशोधन प्रयोगशाळेने एम. ए. एफ. क्लोदिंग या खासगी संस्थेच्या मदतीने वैयक्तिक संरक्षण देणारे नवे संसर्गरोधी शरीराच्छादक पेहराव विकसित केले आहेत. पॉलीप्रॉपीलीन द्रव्याचा थर दिलेल्या, अनेक स्तरांच्या, न विणता तयार केलेल्या विशेष प्रकारच्या कापडापासून हे पेहेराव तयार केले आहेत. कोविड-19 विषाणू संसर्गाचा प्रसार रोखण्यासाठी चोवीस तास कार्यरत असणाऱ्या डॉक्टर्स, परिचारिका, निमवैद्यकीय कर्मचारी वर्ग आणि आरोग्य सेवा कर्मचाऱ्यांची वैयक्तिक सुरक्षितता सुनिश्चित करण्यासाठी हा विशेष पेहराव वापरता येणार आहे.
सीएसआयआर- एनएएल या संस्थांमधील संशोधक आणि एम.ए.एफ.क्लोदिंग यांच्या कर्मचारीवर्गाने संपूर्ण स्वदेशी बनावटीच्या घटक पदार्थांपासून आणि नाविन्यपूर्ण उत्पादन प्रक्रिया वापरून कोविड-19 विषाणू संसर्गाशी प्रखर लढा देणाऱ्या पहिल्या फळीतील आरोग्य कर्मचाऱ्यांच्या वैयक्तिक सुरक्षेच्या समस्येवर अत्यंत कमी कालावधीत उपाय शोधून काढला आहे.
सिट्रा अर्थात दक्षिण भारतीय वस्त्र संशोधन संघटनेच्या कोइम्बतुर येथील प्रयोगशाळेत या नव्या पेहेरावाच्या उपयोगितेसंदर्भात अत्यंत कडक चाचण्या झाल्या असून त्यांतून हा पेहराव कोविड-19 विषाणू संसर्गाचा प्रसार रोखण्यासाठी काम करणाऱ्यांना वापरण्यास योग्य ठरला आहे.
अशा शरीराच्छादक पेहेरावांचे उत्पादन येत्या चार आठवड्यांच्या कालावधीत प्रतिदिन 30,000 पेहेरावांपर्यंत वाढवण्याची योजना सीएसआयआर- एनएएल आणि एम.ए.एफ.क्लोदिंग यांनी आखली आहे.
सध्याच्या आपत्कालीन परिस्थितीत स्वतःचा जीव धोक्यात घालून काम करणाऱ्या आरोग्य क्षेत्रातील व्यक्तींसाठी तयार केलेला हा पेहेराव इतर उत्पादक कंपन्यांपेक्षा अत्यंत कमी किंमतीत तयार होतो, अशी माहिती सीएसआयआर- एनएएल चे संचालक जितेंद्र जे.जाधव यांनी दिली आहे. देशाच्या सुरक्षिततेसाठी चोविस तास अविरत काम करीत या पेहेरावांचे संशोधन, विकास आणि प्रमाणीकरण प्रक्रिया जलदगतीने पूर्ण केल्याबद्दल सीएसआयआर- एनएएल या संस्थांमधील संशोधक आणि एम.ए.एफ.क्लोदिंग यांच्या कर्मचारीवर्गाचे तसेच सिट्रा संस्थेच्या अधिकाऱ्यांच्या प्रयत्नांचे जाधव यांनी कौतुक केले आहे.
U.Ujgare/S.Chitnis/P.Malandkar
(Visitor Counter : 148
पंतप्रधान कार्यालय
अहमदाबाद येथे व्हायब्रंट गुजरात जागतिक शिखर परिषद 2019 च्या पार्श्वभूमीवर पंतप्रधानांनी घेतली उझबेकिस्तानच्या राष्ट्रपतींची भेट
नवी दिल्ली, 18 जानेवारी 2019
व्हायब्रंट गुजरात जागतिक शिखर परिषद 2019 च्या पार्श्वभूमीवर आज पंतप्रधान नरेंद्र मोदी आणि उझबेकिस्तानचे राष्ट्रपती शौकत मिर्झीयोयेव यांची द्विपक्षीय बैठक पार पडली. तत्पूर्वी राष्ट्रपती मिर्झीयोयेव यांच्या नेतृत्वाखाली उच्च अधिकार प्राप्त प्रतिनिधी मंडळ काल गांधीनगर येथे दाखल झाले. गुजरातचे राज्यपाल ओ.पी.कोहली यांनी त्यांचे स्वागत केले.
बैठकीदरम्यान पंतप्रधानांनी राष्ट्रपती मिर्झीयोयेव आणि त्यांच्या प्रतिनिधी मंडळाचे गुजरातमध्ये स्वागत केले. राष्ट्रपती मिर्झीयोयेव यांच्या 30 सप्टेंबर-1 ऑक्टोबर 2018 दरम्यान भारत भेटीचे पंतप्रधानांनी स्मरण केले आणि त्या दौऱ्यादरम्यान घेण्यात आलेल्या विविध निर्णयांच्या प्रगती आणि अंमलबजावणीबाबत समाधान व्यक्त केले. या दौऱ्यात गुजरात आणि उझबेकिस्तानच्या अंदीजान प्रांतादरम्यान झालेल्या सहकार्यावरील सामंजस्य कराराचा उल्लेख करतांना पंतप्रधानांनी उझबेकिस्तान प्रतिनिधी मंडळात अंदीजान प्रांताचे राज्यपाल उपस्थित असल्याची दखल घेत उभय देशांमधील संबंध अधिक दृढ होतील अशी आशा व्यक्त केली.
उझबेकिस्तानमधील समरकंद येथे 12-13 जानेवारी 2019 रोजी परराष्ट्र मंत्रालय स्तरावरील पहिल्या भारत-मध्य आशिया चर्चेसाठी राष्ट्रपती मिर्झीयोयेव यांनी दिलेल्या समर्थनाबद्दल पंतप्रधानांनी त्यांचे आभार मानले. या बैठकीत अफगाणिस्तानमधील शांतता आणि विकासाला सहकार्य करण्याबाबत महत्वपूर्ण चर्चा झाली होती.
राष्ट्रपती शौकत मिर्झीयोयेव यांनी व्हायब्रंट गुजरात शिखर परिषदेत सहभागी होण्याचे निमंत्रण दिल्याबद्दल पंतप्रधानांचे आभार मानले. भारताकडून गुंतवणुकीला उझबेकिस्तानचे सर्वोच्च प्राधान्य असून माहिती तंत्रज्ञान, शिक्षण, औषध निर्मिती, आरोग्य सेवा, शेती आणि पर्यटन ही उझबेकिस्तानची भारताबरोबर संभाव्य सहकार्यासाठी प्राधान्य क्षेत्रे असल्याचे त्यांनी पंतप्रधानांना सांगितले.
पहिल्या भारत-मध्य आशिया चर्चेच्या यशस्वी निष्कर्षांबद्दल राष्ट्रपती मिर्झीयोयेव यांनी पंतप्रधानांचे अभिनंदन केले. मध्य आशिया प्रांतावर भारताचा सकारात्मक प्रभाव आणि अफगाणिस्तानात शांतता नांदावी यासाठी सहभागी देशांची संयुक्त इच्छा यातून दिसून येते.
भारताच्या उर्जेच्या गरजा पूर्ण करण्यासाठी युरेनिअमचा दीर्घकालीन पुरवठा करण्याबाबत भारतीय अणुऊर्जा विभाग आणि उझबेकिस्तानच्या नोवोई मिनरल्स ॲण्ड मेटलर्जिकल कंपनीदरम्यान करार उभय नेत्यांच्या उपस्थितीत करण्यात आला.
उझबेकिस्तानमधील गृहनिर्माण आणि सामाजिक पायाभूत प्रकल्पांना अर्थसहाय्य करण्यासाठी भारत सरकारकडून दिल्या जाणाऱ्या 200 दशलक्ष अमेरिकन डॉलर्सच्या कर्जासंदर्भात भारताची एक्झिम बँक आणि उझबेकिस्तान सरकार यांच्यात करण्यात आलेल्या कराराचे उभय नेत्यांनी स्वागत केले. राष्ट्रपती मिर्झीयोयेव यांच्या भारत दौऱ्यादरम्यान पंतप्रधान नरेंद्र मोदी यांनी या 200 दशलक्ष अमेरिकन डॉलर्सच्या कर्जाची घोषणा केली होती.
B.Gokhale/S.Kane/P.Malandkar
(Visitor Counter : 104
पंतप्रधान कार्यालय
राज्यपालांच्या परिषदेच्या समारोप सत्राला उद्देशून पंतप्रधानांचे संबोधन
(नवी दिल्ली, 5 जून 2018
नवी दिल्लीमध्ये राष्ट्रपती भवनात आयोजित राज्यपालांच्या परिषदेच्या समारोप सत्राला पंतप्रधान नरेंद्र मोदी यांनी आज संबोधित केले.
या परिषदेत झालेल्या विविध चर्चा आणि मते याबाबत पंतप्रधानांनी समाधान व्यक्त केले.
भागीदारी, सांस्कृतिक देवाणघेवाण आणि राज्या-राज्यांमधल्या नागरिकांना परस्परांशी जोडणाऱ्या ‘एक भारत, श्रेष्ठ भारत’ या उपक्रमाला राज्यपालांनीही प्रोत्साहन द्यावे, असे पंतप्रधानांनी सांगितले. देशाच्या विविध राज्यांमध्ये एकात्मता आणि सौहार्दाला प्रोत्साहन देण्यासाठी नवीन उपक्रम राबवण्याच्या आवश्यकतेवर त्यांनी भर दिला.
कुलपती या नात्याने, शिक्षणाच्या विविध शाखांमध्ये उत्कृष्टतेला प्रोत्साहन देण्यासाठी विद्यापीठांना उद्युक्त करावे, असे आवाहन पंतप्रधानांनी केले. भारतातील विद्यापीठांनी जगातील सर्वोत्कृष्ट विद्यापीठ होण्याचा प्रयत्न केला पाहिजे, असे सांगत या प्रयत्नात राज्यपालांची भूमिका महत्त्वाची आहे, असे पंतप्रधान म्हणाले. भारतीय व्यवस्थापन संस्थांच्या तसेच सार्वजनिक आणि खाजगी क्षेत्रातील प्रत्येकी 10 विद्यापीठांच्या स्वायत्ततेला प्रोत्साहन देण्याच्या केंद्र सरकारच्या उपक्रमाचा यावेळी पंतप्रधानांनी उल्लेख केला.
देशातील सर्वसामान्य माणसाला सहजपणे जीवन जगता यावे यासाठी केंद्र सरकार प्रयत्नशील आहे. हे ध्येय साध्य करण्यासाठी राज्यपालांनी आपल्या सार्वजनिक आयुष्यातील वैविध्यपूर्ण अनुभवांच्या आधारे नागरी संस्था आणि शासकीय विभागांना प्रेरणा द्यावी, असे आवाहन पंतप्रधानांनी केले.
केंद्र सरकारच्या आयुषमान भारत या महत्त्वाकांक्षी आरोग्य योजनेबाबतही पंतप्रधानांनी यावेळी माहिती दिली.
2019 साली महात्मा गांधीजींची 150 वी जयंती आहे तर 2022 साली देशाच्या स्वातंत्र्य प्राप्तीला 75 वर्ष पूर्ण होत आहेत. या दोन्ही वर्षांमध्ये गाठण्याजोगी ध्येये निश्चित करावी, असे आवाहन त्यांनी केले. राष्ट्रहिताशी संबंधित ध्येयांना प्रोत्साहन देण्यासाठी आगामी कुंभमेळ्यातही अनेक उपक्रम राबवता येतील, असे पंतप्रधान म्हणाले.
S.Tupe/M.Pange/P.Kor
युवा व्यवहार आणि क्रीडा मंत्रालय
राष्ट्रपती रामनाथ कोविंद यांच्या हस्ते राष्ट्रीय क्रीडा दिनानिमित्त राष्ट्रीय क्रीडा आणि साहस पुरस्कार 2020 उद्या आभासी पद्धतीने प्रदान करण्यात येणार
नवी दिल्ली, 28 ऑगस्ट 2020
राष्ट्रपती रामनाथ कोविंद उद्या राष्ट्रीय क्रीडा दिनानिमित्त राष्ट्रीय क्रीडा आणि साहस पुरस्कार 2020 आभासी पद्धतीने प्रदान करणार आहेत. केंद्रीय युवा व्यवहार आणि क्रीडा मंत्री किरेन रीजीजू, भारतीय ऑलिम्पिक संघटनेचे अध्यक्ष नरेंद्र ध्रुव बत्रा आणि इतर मान्यवर उद्या विज्ञान भवन, नवी दिल्ली येथे होणाऱ्या सोहळ्याला उपस्थित राहणार आहेत.
या सोहळ्यासाठी पुरस्कार विजेते बेंगळुरु, पुणे, सोनीपत, चंदीगढ, कोलकाता, लखनऊ, दिल्ली, मुंबई, भोपाळ, हैदराबाद आणि इटानगर येथून उपस्थित राहणार आहेत. सोहळ्याला 29 ऑगस्ट रोजी सकाळी 11 वाजता सुरुवात होईल. दूरदर्शनवरुन याचे थेट प्रक्षेपण करण्यात येईल तसेच https://webcast.gov.in/myas/sportsawards/.या संकेतस्थळावरही थेट प्रक्षेपण पाहता येईल.
क्रीडा क्षेत्रातील उत्कृष्ट कामगिरीसाठी दरवर्षी क्रीडा पुरस्कार दिले जातात. राजीव गांधी खेल रत्न पुरस्कार गेल्या चार वर्षातील सर्वोत्कृष्ट कामगिरीसाठी प्रदान केला जातो, अर्जुन पुरस्कार सुद्धा चार वर्षे सतत उत्कृष्ट कामगिरीसाठी प्रदान केला जातो, तर द्रोणाचार्य पुरस्कार विविध आंतरराष्ट्रीय स्पर्धा प्रशिक्षकांना दिला जातो. धान्यचंद पुरस्कार क्रीडा विकासातील आजीवन कामगिरीसाठी आणि राष्ट्रीय खेल प्रोत्साहन पुरस्कार क्रीडा प्रोत्साहन आणि विकासाच्या क्षेत्रात महत्त्वपूर्ण भूमिका बजावलेल्या कॉर्पोरेट संस्थांना  दिला जातो. आंतर-विद्यापीठ स्पर्धेतील सर्वोत्कृष्ट कामगिरीसाठी मौलाना आझाद कलाम चषक प्रदान केला जातो. यासह, तेन्झिंग नॉर्गे नॅशनल अॅडव्हेंचर अवॉर्ड देऊन देशातील लोकांमध्ये साहसीपणाची भावना जोपासली जाते. प्रथमच राष्ट्रीय क्रीडा आणि साहस पुरस्कार 2020, 29 ऑगस्ट रोजी आभासी पद्धतीने साजरा करण्यात येत आहे.
साथीच्या संक्रमण परिस्थितीत आभासी पद्धतीने पुरस्कार सोहळा आयोजित केल्याबद्दल खेळाडूंनी आनंद व्यक्त केला आहे.
दरवर्षी देशात 29 ऑगस्ट क्रीडा दिन म्हणून साजरा केला जातो. महान हॉकीपटू मेजर ध्यानचंद यांच्या सन्मानार्थ क्रीडा दिन साजरा केला जातो. उद्य कार्यक्रमाची सुरुवात होण्यापूर्वी किरेन रिजीजू मेजर ध्यानचंद स्टेडिअम येथे जाऊन मेजर ध्यानचंद यांना आदरांजली अर्पण करणार आहेत.
G.Chippalkatti/S.Thakur/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 147
शिक्षण मंत्रालय
पंतप्रधान नरेंद्र मोदी यांनी लिहिलेल्या ‘एक्झाम वॉरियर्स’ पुस्तकाचे राज्यपाल पी एस श्रीधरन पिल्लई आणि केंद्रीय मंत्री श्रीपाद नाईक यांच्या हस्ते प्रकाशन
पणजी, 19 जानेवारी 2023
पंतप्रधान नरेंद्र मोदी यांनी लिहिलेल्या ‘एक्झाम वॉरियर्स’ पुस्तकाचे आज राजभवन येथे राज्यपाल पी एस श्रीधरन पिल्लई आणि केंद्रीय पर्यटन आणि बंदरे, नौवहन आणि जलमार्ग राज्यमंत्री श्रीपाद नाईक यांच्या हस्ते करण्यात आले.
यावेळी विद्यार्थी आणि शिक्षकांना संबोधित करताना राज्यपाल म्हणाले की, हे पुस्तक विद्यार्थ्यांना आत्मविश्वास देईल. अतिशय उपयुक्त सोप्या भाषेत समजावून सांगितल्या आहे, ज्यामुळे विद्यार्थ्यांना जीवनात प्रगती करण्यास मदत होईल.
‘एक्झाम वॉरियर्स’ हे पालक आणि शिक्षकांसाठी उपयुक्त आहे. व्यावहारिकदृष्ट्या आपले पंतप्रधान आव्हाने आणि विविध समस्यांवर मात करण्यासाठी आपले नेतृत्व करत आहेत. देशाचे भविष्य हे आपले विद्यार्थी आहेत, त्यामुळे त्यांना मार्गदर्शन करण्यासाठी हे पुस्तक विशेष आहे, असे राज्यपाल म्हणाले.
प्राचीन काळी जगभरातून लोक भारतात शिक्षणासाठी येत होते, आता आपला देश शैक्षणिक क्षेत्रात प्रगती करत असल्याने तीच ओळख परत मिळत असल्याचे राज्यपाल म्हणाले.
केंद्रीय मंत्री श्रीपाद नाईक याप्रसंगी बोलताना म्हणाले की, हे पुस्तक विद्यार्थ्यांना परीक्षा आणि करियरबाबतच्या संदिग्धतेवर मात करण्यास मदत करेल. पंतप्रधान स्वतः एक मेहनती व्यक्ती आहेत, जे प्रत्येक गोष्टीत राष्ट्राला प्रथम स्थान देतात. पुढच्या पिढीची सर्वांगीण प्रगती आणि विकास हा देखील पंतप्रधानांचा चिंतनाचा मुख्य केंद्रबिंदू आहे. हे पुस्तक विद्यार्थ्यांना केवळ शैक्षणिकच नव्हे तर जीवनभरासाठी मार्गदर्शक ठरेल.
यावेळी निवडक विद्यार्थ्यांना पुस्तकाच्या प्रती देण्यात आल्या. 27 जानेवारी 2023 रोजी पंतप्रधानांच्या 'परीक्षा पे चर्चा' या कार्यक्रमाच्या अनुषंगाने पुस्तक प्रकाशन कार्यक्रमाचे आयोजन करण्यात आले होते.
परीक्षा पे चर्चा
'परीक्षा पे चर्चा' हा एक उपक्रम आहे, जो पंतप्रधान नरेंद्र मोदी यांनी विद्यार्थी, पालक, शिक्षक आणि समाज यांना एकत्र आणण्याच्या प्रयत्नातून चालवला आहे. प्रत्येक विद्यार्थ्याचे स्वतंत्र व्यक्तिमत्व असते, ते बहरण्याच्या दृष्टीने पंतप्रधानांनी हा पुढाकार घेतला आहे. पंतप्रधानांनी लिहिलेल्या ‘एक्झाम वॉरियर्स’ या पुस्तक या उपक्रमाची प्रेरणा ठरत आहे. या पुस्तकाच्या माध्यमातून पंतप्रधानांनी शिक्षणाबाबत एक नवीन दृष्टिकोन मांडला आहे. विद्यार्थ्यांच्या ज्ञान आणि सर्वांगीण विकासाला यात प्राथमिक महत्त्व दिले जाते. अवाजवी ताणतणाव आणि दबावामुळे परीक्षेला जीवन-मरणाची स्थिती बनवण्यापेक्षा सर्वांनी योग्य दृष्टीकोनातून परीक्षा देण्याचे आवाहन पंतप्रधान या उपक्रमाच्या माध्यमातून करतात.
G. S. Kumar/S.Thakur/PM
सोशल मिडियावर आम्हाला फॉलो करा:@PIBPanaji /PIBPanaji /pib_goa pibgoa[at]gmail[dot]com /PIBGoa
(Visitor Counter : 101
माहिती आणि प्रसारण मंत्रालय
स्वातंत्र्याच्या अमृत महोत्सवानिमित्त केंद्रीय संचार ब्युरो, गोवा आणि कदंब परिवहन महामंडळ यांच्याकडून संयुक्तरित्या मल्टीमिडीया प्रदर्शनाचे आयोजन
स्वातंत्र्यलढ्यावरील छायाचित्र प्रदर्शनामुळे नव्या पिढीला प्रेरणा मिळेल- उल्हास तुयेंकर, अध्यक्ष, कदंब परिवहन मंडळ
प्रदर्शन पणजी बसस्थानकावर 17 ऑगस्टपर्यंत सकाळी 10 ते रात्री 9 दरम्यान सर्वांसाठी खुले
पणजी, 13 ऑगस्ट 2022
स्वातंत्र्यलढा, फाळणीचे विदारक सत्य आणि भारतीय स्वातंत्र्याची पहाट यावर आधारीत छायाचित्र प्रदर्शनाचे केटीसी अध्यक्ष आमदार उल्हास तुयेंकर यांच्या हस्ते आज उद्घाटन करण्यात आले. स्वातंत्र्याच्या अमृत महोत्सवानिमित्त केंद्रीय संचार ब्युरो, गोवा आणि कदंब परिवहन महामंडळ यांनी संयुक्तरित्या मल्टीमिडीया प्रदर्शनाचे आयोजन केले आहे. छायाचित्र प्रदर्शनात भारताच्या स्वातंत्र्य चळवळीच्या इतिहासाशी संबंधित 50 पेक्षा अधिक छायाचित्र आणि 'फाळणीचे विदारक सत्य' या विषयावरील छायाचित्र केंद्रीय संचार ब्युरोकडून प्रदर्शित करण्यात आले आहे. यात ‘भारतीय स्वातंत्र्यलढ्याचा आरंभ’ ते ‘स्वातंत्र्याची पहाट’ या दरम्यानची आंदोलनं, चळवळी यांची तपशीलवार माहिती देण्यात आली आहे. तसेच स्वातंत्र्यानंतर देशाच्या 75 वर्षांच्या प्रवासाचे वर्णन करणारे 40 पेक्षा अधिक छायाचित्र कदंब महामंडळाकडून प्रदर्शित करण्यात आले आहेत.
याच कार्यक्रमादरम्यान उल्हास तुयेंकर यांच्या हस्ते अमृत महोत्वावर आधारीत दृकश्राव्य प्रचार रथाला झेंडा दाखवण्यात आला. हा प्रचार रथ राज्यभर 19 ऑगस्टपर्यंत फिरणार आहे.
प्रदर्शनाच्या उद्घाटनानंतर प्रसारमाध्यमांशी संवाद साधताना उल्हास तुयेंकर म्हणाले की, अशा प्रकारच्या प्रदर्शनांमधून स्वातंत्र्यसैनिकांनी देशासाठी केलेल्या बलिदानाचे स्मरण नागरिकांना होते आणि या बलिदानाच्या स्मरणातून युवा पिढीला देशासाठी सर्वोत्तम कार्य करण्याची प्रेरणा मिळते. शालेय व महाविद्यालयीन विद्यार्थ्यांनी या प्रदर्शनाला मोठ्या संख्येने भेट देऊन आपला इतिहास जाणून घ्यावा, असे आवाहन त्यांनी केले.
छायाचित्र प्रदर्शनाशिवाय दृकश्राव्य माध्यमातून देशाच्या इतिहासाची माहिती देण्यात आहे. प्रदर्शन पणजी बस स्थानकावर सकाळी 10 ते रात्री 9 या वेळेत 17 ऑगस्टपर्यंत सर्वांसाठी खुले आहे.
माहिती आणि प्रसारण मंत्रालय
40 व्या शारजाह आंतरराष्ट्रीय पुस्तक मेळ्यात प्रकाशन विगाचा सहभाग
माहिती आणि प्रसारण मंत्रालयाचा प्रकाशन विभाग 40 व्या शारजाह आंतरराष्ट्रीय पुस्तक मेळाव्यात  सहभागी होत आहे. हा जगातील सर्वात प्रसिद्ध पुस्तक मेळाव्यांपैकी एक आहे. शारजाह बुक अथॉरिटी  द्वारे आयोजित 11 दिवसीय आंतरराष्ट्रीय पुस्तक मेळावा 3-13 नोव्हेंबर 2021 दरम्यान शारजाहच्या एक्स्पो सेंटर येथे आयोजित केला जात असून 2021 चे साहित्यासाठी नोबेल पुरस्कार जिंकलेले टांझानियाचे कादंबरीकार अब्दुल राजक गुरनाह आणि नेटफ्लिक्स वरील 'मनी हेस्ट' मालिकेचे पटकथा लेखक यांच्यासह जगभरातील साहित्यिक दिग्गजांची उपस्थिती असेल. ‘ नेहमीच एक योग्य पुस्तक असते’ ही या वर्षीची संकल्पना आहे.
दुबईतील भारताचे महावाणिज्यदूत डॉ. अमन पुरी यांच्यासमवेत कौन्सुल  तडू मामू यांनी आज शारजाह आंतरराष्ट्रीय पुस्तक मेळाव्यात प्रकाशन विभागाच्या स्टॉलचे उद्घाटन केले. डॉ. पुरी यांनी प्रकाशन विभागाच्या प्रकाशन क्षेत्रातील योगदानाचे कौतुक करत ते म्हणाले , “विविध विषयांवर उच्च दर्जाची पुस्तके प्रकाशित करून प्रकाशन विभाग महत्त्वपूर्ण योगदान देत आहे,” आणि भविष्यातील प्रयत्नांसाठी शुभेच्छा दिल्या.
पुस्तक मेळावा 2021 मधील आंतरराष्ट्रीय सहभागामध्ये भारत आघाडीवर असून 1566 प्रकाशकांमध्ये भारतातील प्रकाशन विभागासह 87 प्रकाशक सहभागी झाले आहेत,. बहुप्रतिक्षित आंतरराष्ट्रीय पुस्तक मेळाव्याने अमिताव घोष, चेतन भगत आणि अमेरिकेतील मानसोपचार शास्त्रज्ञ, STEM प्रवर्तक आणि 2020 मध्ये टाइम मासिकाने 'किड ऑफ द ईअर' म्हणून गौरवलेल्या गीतांजली राव यांच्यासारख्या दिग्गजांना एकाच छताखाली आणले आहे.
स्वातंत्र्याचा अमृत महोत्सव साजरा करताना प्रकाशन विभाग येत्या काळात वाचक आणि पुस्तक रसिकांसाठी भारतीय स्वातंत्र्यलढ्याचा आणि स्वातंत्र्यसैनिकांच्या इतिहासावरील 150 हून अधिक पुस्तके घेऊन येणार आहे. राष्ट्रपती भवनावरील पुस्तके आणि पंतप्रधानांची भाषणे जी केवळ प्रकाशन विभागाद्वारे प्रकाशित केली जातात अशी पुस्तके तसेच कला आणि संस्कृती, भारताचा इतिहास, प्रख्यात व्यक्ती, भाषा आणि साहित्य, गांधीवादी साहित्य, धर्म आणि तत्त्वज्ञान आणि बालसाहित्य यासारख्या विषयांवरील विविध भारतीय भाषांमधील पुस्तके आणि मासिके वाचकांना वाचायला मिळतील.
पंतप्रधान कार्यालय
पीएम -किसान योजनेला दोन वर्षे पूर्ण
आपल्या शेतकऱ्यांची चिकाटी आणि उत्कटता प्रेरणादायक आहे-पंतप्रधान
सरकारने एमएसपीमध्ये ऐतिहासिक वाढ केली: पंतप्रधान
नवी दिल्ली, 24 फेब्रुवारी 2021
शेतकऱ्यांना सन्मानाचे आणि समृद्धीचे जीवन मिळावे या उद्देशाने सुरू केलेल्या पीएम-किसान योजनेला आज दोन वर्षे पूर्ण झाली आहेत.
ट्वीटमध्ये पंतप्रधान म्हणाले, “2 वर्षांपूर्वी आजच्याच दिवशी पीएम -किसान योजना सुरु करण्यात आली ज्याचा उद्देश आपल्या देशाच्या पोषणासाठी दिवसरात्र झटणाऱ्या कष्टकरी शेतकऱ्यांना सन्मान आणि समृद्धीचे जीवन सुनिश्चित करणे हा होता. आपल्या शेतकऱ्यांची चिकाटी आणि उत्कटता प्रेरणादायक आहे.
“गेल्या 7 वर्षात केंद्र सरकारने कृषी क्षेत्राचा कायापालट करण्यासाठी अनेक उपाययोजना केल्या. चांगल्या सिंचन सुविधा, अद्ययावत तंत्रज्ञान, अधिक पत पुरवठा आणि बाजारपेठ, योग्य पीक विमा, मातीच्या आरोग्यावर लक्ष केंद्रित करणे, दलालांना दूर ठेवणे हे सर्वसमावेशक प्रयत्न यात अंतर्भूत आहेत.
एमएसपीत ऐतिहासिक वाढ करण्याचा मान आमच्या सरकारला मिळाला. आम्ही शेतकऱ्यांचे उत्पन्न दुप्पट करण्यासाठी सर्वतोपरी प्रयत्न करत आहोत.
तुम्हाला नमो ऍपवर शेतकऱ्यांसाठी केलेल्या कामांची झलक दाखवणारी माहिती मिळू शकेल.
पीएम किसान निधि सुरु केल्याला आज दोन वर्षे पूर्ण होत आहेत. अन्नदात्यांच्या कल्याणासाठी समर्पित या योजनेमुळे कोट्यवधी शेतकरी बंधू-भगिनींच्या जीवनात जे परिवर्तन झाले आहे , त्यातून आम्हाला त्यांच्यासाठी आणखी काम करण्याची प्रेरणा मिळाली आहे.
अन्नदात्यांचे जीवन सुलभ बनवणे आणि त्यांचे उत्पन्न दुप्पट करण्याचा जो संकल्प देशाने केला आहे , त्यात पीएम किसान निधीची महत्वपूर्ण भूमिका आहे. आज आपले शेतकरी आत्मनिर्भर भारत अभियानाचा अविभाज्य घटक बनत आहेत.”
M.Chopade/S.Kane/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
कार्मिक, सार्वजनिक तक्रार आणि निवृत्ती वेतन मंत्रालय
केंद्रीय मंत्री डॉ. जितेंद्र सिंह यांनी जी -20 लाचलुचपत प्रतिबंधक कार्यकारी गटाच्या पहिल्या मंत्रिस्तरीय बैठकीला केले संबोधित
पंतप्रधान नरेंद्र मोदी यांच्या नेतृत्वात, भारत, भ्रष्टाचार आणि बेहिशेबी पैशाला कदापि सहन न करण्याच्या धोरणाप्रती कटीबद्ध - केंद्रीय मंत्री डॉ. जितेंद्र सिंह
पंतप्रधान नरेंद्र मोदी यांच्या नेतृत्वात भ्रष्टाचार निर्मूलनासंदर्भातील कटीबद्धतेचा भारताने आज पुनरुच्चार केला. पंतप्रधान नरेंद्र मोदी यांच्या नेतृत्वात, भारत, भ्रष्टाचार आणि बेहिशेबी पैशाला कदापि सहन न करण्याच्या धोरणाप्रती वचनबद्ध असल्याचे केंद्रीय मंत्री डॉ. जितेंद्र सिंह यांनी सांगितले. जी -20 लाचलुचपत प्रतिबंधक कार्यकारी गटाच्या पहिल्या मंत्रिस्तरीय बैठकीला ते संबोधित करत होते. यासंदर्भात मोदी सरकारने गेल्या 6 वर्षात अनेक उपक्रम हाती घेतल्याचे त्यांनी स्पष्ट केले.
भारतीय भ्रष्टाचार प्रतिबंधक अधिनियम 1988 चा उल्लेख करत यामध्ये मोदी सरकारने 30 वर्षानंतर 2018 मध्ये सुधारणा करत लाच घेण्याव्यतिरिक्त लाच देण्याचाही गुन्हेगारी वर्गात समावेश केला. तसेच व्यक्ती तसेच कॉर्पोरेट संस्थांकडून अशा कृत्यांविरुद्ध प्रभावी प्रतिबंधात्मक उपायांची अंमलबजावणी यासह अनेक नवीन तरतुदी करण्यात आल्या आहेत.
डॉ. जितेंद्र सिंह म्हणाले की, पंतप्रधान नरेंद्र मोदी यांच्या निर्देशानुसार सध्या अस्तित्त्वात आणलेल्या कायद्याचा उद्देश मोठ्या ठिकाणी भ्रष्टाचार रोखणे आणि कॉर्पोरेट लाचखोरीविरोधात कठोर प्रयत्न करणे आहे.
प्रशासनात अधिकाधिक पारदर्शकता आणणे, प्रशासनाला अधिक नागरिक केंद्रित आणि अधिक जबाबदार बनवणे ही सरकारची बांधिलकी असल्याचे डॉ सिंह म्हणाले. उच्च स्थानांवरील भ्रष्टाचाराला आळा घालण्यासाठी त्यांनी देशातील लोकपाल संस्था नियमित करण्यासाठी घेतलेल्या निर्णायक पावलांवरून हे स्पष्ट होते.
देशाच्या न्यायालयीन कार्य कक्षेबाहेर फरार झालेले आर्थिक गुन्हेगार आणि त्यांची मालमत्ता अश्या नव्यानं सामोरे येणाऱ्या गंभीर आव्हानांचा सर्व जग सामना करत आहे, असंही डॉ. सिंह यांनी यावेळी सांगितले.
आरोपींनी परदेशात आश्रय घेण्यास आणि गुन्ह्यामुळे मिळणारी संपत्ती लपवण्यासही बंदी घातली आहे, असे डॉ. जितेंद्र सिंह म्हणाले. आंतरराष्ट्रीय संघटनांच्या मदतीने जी -20 अँटी करप्शन वर्किंग ग्रुप हा लढा योग्य दिशेने नेत असल्याबद्दल भारताने कौतुक केल्याचे सिंह यांनी नमूद केले.
कोरोना काळातही, जी -20 लाचलुचपत प्रतिबंधक कार्यकारी गटाने या कार्यक्रमाचे आयोजन केल्याबद्दल त्यांच्या प्रयत्नांचे कौतुक करत डॉ. जितेंद्र सिंह म्हणाले की, कोविडसुद्धा भ्रष्टाचार निर्मूलनासाठीचा आमचा लढा रोखू शकत नाही.
दहाव्या वर्धापन दिनानिमित्त जी -20 मंत्रिस्तरीय बैठक आयोजित केल्याबद्दल डॉ. जितेंद्रसिंह यांनी सौदी अरेबियाच्या अध्यक्षांचे अभिनंदन केले आणि भ्रष्टाचाराचा धोका रोखण्यासाठीच्या आंदोलनात जग एकत्र येईल अशी इच्छा व्यक्त केली.
U.Ujgare/S.Tupe/P.Kor